**Základné informácie o projekte ERASMUS +**

**Kľúčová akcia: Vzdelávacia mobilita jednotlivcov**

**Názov projektu: Zváranie v medzinárodnej praxi**

**V školskom roku 2014/2015 od 02.09.2014 do 02.09.2015 prebieha na našej škole projekt Erasmus plus – Zváranie v medzinárodnej praxi. Cieľom tohto projektu je absolvovanie časti odborného výcviku v partnerskej škole Központi Szakképző Iskola és Kollégium/BÉKSZI/ v Békéšskej Čabe v Maďarsku. Do projektu sa môžu zapojiť 3 študenti 3. ročníka študijného odboru mechanik strojov a zariadení.**

Naša partnerská škola v projekte je **Központi Szakképző Iskola és Kollégium/BÉKSZI/ v Békéšskej Čabe**, ktorá má bohaté skúsenosti v oblasti medzinárodných mobilít a už dlhodobo realizuje úspešné mobilitné projekty. Ako hostiteľská a vysielajúca inštitúcia je v kontakte s viacerými krajinami Európy.

Központi Szakképző Iskola és Kollégium/BÉKSZI/ v Békéšskej Čabe pozostáva z troch stredných odborných škôl: Trefort Ágoston Villamos-és Fémipari Szakképző Iskola és Kollégium, Zwack József Kereskedelmi és Vendéglátóipari Szakképző Iskola a Kós Károly Építő-, Fa- és Szolgáltatóipari Szakközépiskola od 1. augusta 2007.

Od školského roku 2008/2009 bolo založené stredisko: Békéscsabai I. számú Térségi Integrált Szakképző Központ, ktoré tvoria: BÉKSZI, Kemény Gábor Logisztikai-és Közlekedési Szakközépiskola a Gépészeti és Számítástechnikai Szakközépiskola és Kollégium.

Odborný výcvik sa realizuje na 5. pracoviskách v nasledovných odboroch: elektronika-elektrotechnika, strojníctvo, doprava, informatika, obchod, pohostinstvo, cestovný ruch, drevopriemysel, stavebný priemysel, služby.

Škola je najväčšou regionálnou školiteľskou inštitúciou v Békéšskej župe, ktorá má 3040 študentov a 290 pracovníkov. Pri výuke v učebných odboroch v škole prebieha aj stredné odborné a vyššie odborné vzdelávanie v odbore: elektroinžinier-asistent a odborný manažér – asistent v logistike.

Cieľom projektu počas firemnej praxe v Maďarsku je :

* Získanie praktických odborných vedomostí v modernom európskom priemysle
* Oboznámenie žiakov s historickým, kultúrnym a stavebným dedičstvom Maďarska
* Rozvoj samostatnosti a schopnosti riešenia problémov
* Rozvoj schopnosti spolupráce a kooperácie
* Podporiť študentov v ich ďalšej odbornej príprave
* Podporiť ich osobný rozvoj
* Podporiť zamestnanosť a účasť na európskom trhu práce
* Získať cenné skúsenosti na zvýšenie kvality odborného vzdelávania na našej škole
* Zlepšiť kvalitu spolupráce medzi oboma partnerskými školami , aby obohacovanie skúsenosťami bolo obojstranné a aby sa naše školy viac spoznali, lepšie spolupracovali, aby sa študenti nižších ročníkov tešili na budúcoročnú spoluprácu
* Študenti s maďarskou národnosťou, ktorých je na našej škole prevaha, majú možnosť spoznať hlbšie korene a mentalitu maďarského národa
* Projekt by mal byť odrazovým mostíkom pre celoživotné vzdelávanie vo vlastnom odbore
* Študenti získajú schopnosť orientovať sa v cudzom pracovnom prostredí, v inej krajine, čo im pomôže pri hľadaní práce v budúcnosti nielen na slovenskom, ale aj na medzinárodnom trhu práce
* Získať motiváciu pre ďalší profesijný rast
* Skvalitnenie odbornej prípravy netradičným spôsobom, t.j. formou zdokonalenia cieľovej skupiny v kľúčových schopnostiach
* Prehĺbiť znalosť cieľovej skupiny maďarského jazyka v odbornej terminológii
* Výsledky dosiahnuté vo vzdelávacom projekte zahrnúť do učebnej dokumentácie predkladateľa
* Prepojenie formálnych a neformálnych spôsobov výučby, zlepšiť tvorbu učebných dokumentov
* Reagovať projektom na potreby trhu práce v Nitrianskom kraji

Priebeh výberu účastníkov:

* Asistent projektu vyhlási projekt v škole.
* Webová stránka podáva informácie, podmienky prihlásenia, kritériá voľby, motiváciu pomocou minulých projektov, obrázkov.
* Plagáty v škole na dobre viditeľných miestach.
* Koordinátor projektu a triedni učitelia informujú žiakov cieľových tried na triednických hodinách.

Metodika výberu účastníkov:

Do programu sa dá prihlásiť vyplnením prihlášky a motivačným listom.

Hodnotenie a výber vykonáva koordinátor projektu, učitelia odborných predmetov, triedny učiteľ a školský psychológ, ktorý aj osobne sa porozpráva s vybranými žiakmi.

Kritériá výberu:

* Samostatnosť, schopnosť riešenia konfliktov – skúmame pomocou školského psychológa
* Motivácia – skúmame na základe mienky triedneho učiteľa, učiteľov odborných predmetov a na základe vyplnených žiackych dotazníkov
* Študijné výsledky a prospech v odborných predmetoch – budú uprednostňovaní žiaci s prospechom do 2,0 v teoretickom vyučovaní /vrátane odborných predmetov/ a s prospechom výborným z odborného výcviku
* Umiestnenie na súťaži zručností na našej škole - budú uprednostňovaní žiaci s lepším umiestnením v školskom kole
* Jazykové vedomosti - budú uprednostňovaní žiaci s prospechom z anglického alebo nemeckého jazyka do 2,5, maďarský jazyk budú ovládať na úrovni materinského jazyka/ vzhľadom na fakt, že v tomto odbore máme len triedy s vyučovacím jazykom maďarským/
* Osobnosť - hodnotíme usilovnosť, precíznosť a šikovnosť v odbore, schopnosť pracovať samostatne, schopnosť primerane reagovať na vzniknuté situácie
* Správanie - vybraní žiaci nemali problémy s dodržiavaním školského poriadku v škole a na školských akciách, nemali zníženú známku zo správania a na základe odporúčania triedneho učiteľa
* Šancu dostanú aj takí žiaci, ktorí sú v sociálne nevýhodnom postavení – pochádzajú z rodín v ťažkej finančnej situácii alebo bývajú v malých vidieckych usadlostiach na periférii

Prostriedky výberu:

motivačný list

odporúčania triednych učiteľov

žiacke dotazníky

polročné vysvedčenie

výsledková listina súťaže zručností

hodnotenie psychológa

Vzdelávacie výstupy:

Počas mobility účastníci nadobudnú nasledovné kompetencie:

Vedomosti:

Žiak: pozná tepelné delenie kovov, pozná podstatu rezania kovov kyslíkom, pozná priebeh rezania, ručné zváranie elektrickým oblúkom v polohách PA, PB, PC,PD,PE,PF, pozná postup rezania plazmovým oblúkom, žiak zvára v ochrannej atmosfére taviacou sa elektródou /MIG, MAG/, žiak zvára v ochrannej atmosfére netaviacou sa elektródou/Wolfrámovou elektródou, WIG/, pozná proces kontroly zvarov ultrazvukom, žiak dokáže vyhodnotiť výsledky kontroly

Zručnosti:

Odborné zručnosti: Žiak samostatne pod dozorom vykonáva odbornú prácu, pozoruje prácu podľa pokynov, dokáže čítať výkresy, vykonáva samostatnú odbornú prácu s priamym riadením, dokáže porovnávať vzorky.

Interkulturálne zručnosti: žiaci sa zoznámia s miestnou komunitou, životom, kultúrou danej krajiny a zlepšia si jazykové zručnosti.

Osobnostné zručnosti: žiaci sa naučia v cudzom prostredí orientovať samostatne, nadobudnú schopnosť kooperácie, nadobudnú pocit zodpovednosti za prácu i za seba.

Kompetencie:

Žiak je zodpovedný za nastavenie plazmového lúča a predpísaných parametrov aktívnych /pomocných/plynov, je zodpovedný za nastavenie parametrov rezania, za zapnutie odsávacieho zariadenia, vykonáva kontrolu zváracieho stroja, kontroluje elektrickú sieť a výmenu elektród, zapojí zváračku do prevádzky, zodpovedá za nastavovanie tlaku rezacieho kyslíka a nastavenie polohy plechov.

Účastníci projektu získajú zručnosti a kompetencie, ktoré nemôžu získať na našej škole: oboznámia sa s prípravou materiálu na pieskovanie, rezanie, ohýbanie, naučia sa zvárať kyslíkom a spôsobom MIG, naučia sa pracovať s modernejšími strojmi, naučia sa rezať kyslíkom, naučia sa tepelne upravovať materiály - tepelné spracovanie kovov, kalenie, popúšťanie, zušľachťovanie, cementovanie.

Mgr. Ágnes Nagy

Asistentka projektu